Likumprojekts

**Grozījumi Krimināllikumā**

Izdarīt Krimināllikumā (Latvijas Republikas Saeimas un Ministru Kabineta Ziņotājs, 1998, 15. nr.; 2000, 12., 13. nr.; 2001, 15. nr.; 2002, 11., 16., 22., 23. nr.; 2003, 10., 15. nr.; 2004, 2., 3., 4., 6., 11., 12., 13. nr.; 2005, 2., 11., 12., 13., 20., 21. nr.; 2006, 1., 7., 22. nr.; 2007, 3., 15. nr.; 2008, 3., 24. nr.; 2009, 13., 15., 21. nr.; Latvijas Vēstnesis, 2009, 193. nr.; 2010, 178., 199. nr.; 2011, 99., 117., 148., 199. nr.; 2012, 202. nr.; 2013, 61. nr.; 2014, 66., 70., 105., 204., 214. nr.; 2015, 11., 34., 227., 235. nr.; 2016, 31., 59., 81., 254. nr.) šādus grozījumus:

 1. Izslēgt 62. panta pirmās daļas 2. punktu.

 2. Izteikt 84. panta pirmās daļas dispozīciju šādā redakcijā:

 "Par Apvienoto Nāciju Organizācijas, Eiropas Savienības un citu starptautisko organizāciju noteikto sankciju vai par Latvijas Republikas noteikto nacionālo sankciju pārkāpšanu, —".

3. 175. pantā:

papildināt otrās daļas dispozīciju pēc vārda "zādzību" ar vārdiem "ja tā izdarīta ievērojamā apmērā vai";

izteikt trešās daļas dispozīciju šādā redakcijā:

"(3) Par zādzību, ja tā izdarīta, iekļūstot transportlīdzeklī, dzīvoklī vai citā telpā, vai ja tā izdarīta no glabātavas vai ietaises, kas savieno glabātavas, kā arī par transportlīdzekļa zādzību, —".

4. Izteikt 176. panta otrās daļas dispozīciju šādā redakcijā:

"(2) Par laupīšanu, ja tā izdarīta ievērojamā apmērā vai ja to izdarījusi personu grupa pēc iepriekšējas vienošanās, vai ja tā izdarīta, iekļūstot transportlīdzeklī, dzīvoklī vai citā telpā, vai ja tā izdarīta no glabātavas vai ietaises, kas savieno glabātavas, kā arī par transportlīdzekļa laupīšanu, —".

5. Izteikt 200. panta otrās daļas dispozīciju šādā redakcijā:

"(2) Par komercnoslēpuma neatļautu iegūšanu savai vai citas personas lietošanai vai izpaušanai, vai par komercnoslēpuma neatļautu izpaušanu citai personai tādā pašā nolūkā, kā arī par finanšu tirgus iekšējās informācijas nelikumīgu izpaušanu, —".

6. Papildināt 210. pantu ar otro daļu šādā redakcijā:

"(2) Par tādām pašām darbībām, ja tās izdarītas lielā apmērā, —

soda ar brīvības atņemšanu uz laiku līdz četriem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu.".

7. Aizstāt 217. panta otrās daļas sankcijā vārdu "trim" ar vārdu "četriem".

8. Papildināt 261. pantu pēc vārda "likuma" ar skaitļiem "175., 176.".

9. Aizstāt 275. panta otrās daļas sankcijā vārdu "trim" ar vārdu "četriem".

10. Izteikt 312. pantu šādā redakcijā:

"**312. pants. Izvairīšanās no tiesas nolēmuma pildīšanas**

(1) Par izvairīšanos no tiesas nolēmuma, ar kuru uzlikts pienākums izpildīt noteiktas darbības, izņemot nolēmumu par naudas piedziņu vai mantas atdošanu, pildīšanas pēc procesuālas sankcijas vai soda piemērošanas par nolēmuma nepildīšanu, —

soda ar īslaicīgu brīvības atņemšanu, vai ar piespiedu darbu, vai ar naudas sodu.

(2) Par izvairīšanos no brīvības atņemšanas vai tiesību ierobežošanas soda izciešanas, —

soda ar brīvības atņemšanu uz laiku līdz vienam gadam vai ar īslaicīgu brīvības atņemšanu, vai ar piespiedu darbu, vai ar naudas sodu.".

11. Izslēgt 313. panta pirmās daļas dispozīcijā vārdus "vai noziedzīgā kārtā iegūtu priekšmetu".

12. Aizstāt 317.panta otrās daļas dispozīcijā vārdus "par šā panta pirmajā daļā paredzēto noziedzīgo nodarījumu, ja tas izdarīts" ar vārdiem "ja tās izdarītas".

13. Aizstāt 318.panta otrās daļas dispozīcijā vārdus "paredzēto noziedzīgo nodarījumu, ja tas izdarīts" ar vārdiem "paredzētajām darbībām, ja tās izdarītas".

14. Aizstāt 319.panta otrās daļas dispozīcijā vārdus "paredzēto noziedzīgo nodarījumu, ja tas izdarīts" ar vārdiem "paredzētajām darbībām, ja tās izdarītas".

15. Papildināt informatīvo atsauci uz Eiropas Savienības direktīvu ar 22. punktu šādā redakcijā:

"22) Eiropas Parlamenta un Padomes 2017. gada 5. jūlija direktīvas (ES) 2017/1371 par cīņu pret krāpšanu, kas skar Savienības finanšu intereses, izmantojot krimināltiesības.".

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs